**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 200/2019 Z. z. o poskytovaní pomoci na dodávanie a distribúciu ovocia, zeleniny, mlieka a výrobkov z nich pre deti a žiakov v školách v znení neskorších predpisov (ďalej len „navrhované nariadenie vlády“) na základe Plánu legislatívnych úloh vlády Slovenskej republiky na rok 2024.

Navrhované nariadenie vlády upravuje paušálne výšky pomoci z finančných prostriedkov Európskej únie (ďalej len „prostriedky únie“) a z vnútroštátnych finančných prostriedkov Slovenskej republiky (ďalej len „prostriedky štátneho rozpočtu“) v rámci spoločnej organizácie poľnohospodárskych trhov podľa čl. 40 ods. 1 Zmluvy o fungovaní Európskej únie na vykonávanie školského programu na dodávanie alebo distribúciu ovocia a zeleniny alebo mlieka a mliečnych výrobkov, ako aj zoznam týchto poľnohospodárskych výrobkov, na ktorých dodávanie alebo distribúciu možno v rámci vykonávania školského programu v Slovenskej republike výlučne poskytovať pomoc. Tento zoznam sa pravidelne prehodnocuje, a na účely vykonávania školského programu vykonávaného v Slovenskej republike od školského roka podľa čl. 1 ods. 2 vykonávacieho nariadenia Komisie (EÚ) 2017/39 z 3. novembra 2016 o pravidlách uplatňovania nariadenia Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia, zeleniny, banánov a mlieka vo vzdelávacích zariadeniach (Ú. v. EÚ L 005, 10. 1. 2017) v platnom znení 2024/2025 sa z neho navrhovaným nariadením vlády niektoré poľnohospodárske výrobky ovocia a zeleniny alebo mlieka a mliečnych výrobkov vypúšťajú. Rovnako sa pravidelne prehodnocujú paušálne ustanovené výšky pomoci na dodávanie alebo distribúciu týchto poľnohospodárskych výrobkov v rámci školského programu vzhľadom na situáciu na trhu   
a bežné spotrebiteľské ceny týchto poľnohospodárskych výrobkov.

Navrhovaným nariadením vlády sa okrem toho ako sprievodné opatrenie dopĺňa dodávanie alebo distribúcia poľnohospodárskych výrobkov, ktorými sú včelárske výrobky podľa čl. 1 ods. 2 písm. v) a čl. 23 ods. 7 nariadenia Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov   
s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20. 12. 2013) v platnom znení, kombinovaná s ktoroukoľvek inou činnosťou sprievodných opatrení. V dôsledku začlenenia ďalších poľnohospodárskych výrobkov do školského programu Slovenskej republiky sa ustanovujú aj príslušné pravidlá ich dodávania alebo distribúcie v rámci slovenských sprievodných opatrení, a to obdobne, ako sú už ustanovené pre dodávanie alebo distribúciu školského ovocia a zeleniny alebo školského mlieka a mliečnych výrobkov pre deti prijaté v materských školách prevádzkovaných v Slovenskej republike, pre žiakov prijatých v základných školách prevádzkovaných v Slovenskej republike alebo pre deti alebo žiakov so špeciálnymi výchovno-vzdelávacími potrebami prijatými v školách pre takéto deti alebo žiakov prevádzkovaných v Slovenskej republike. Vzhľadom na záujem o posilnenie slovenských sprievodných opatrení, a v nich zahrnutých dodávkach alebo distribúciách slovenských včelárskych výrobkov, sa taktiež zásadne mení mechanizmus prideľovania maximálnej výšky pomoci na vykonávanie školského programu Slovenskej republiky, a to tak, že v prípade dostatku prostriedkov štátneho rozpočtu pridelených na jeho vykonávanie sa maximálny podiel prostriedkov únie pridelených na vykonávanie sprievodných opatrení v Slovenskej republike týmito prostriedkami štátneho rozpočtu navyšuje až na trojnásobok, teda o dvojnásobný objem z týchto prostriedkov štátneho rozpočtu k tomuto maximálnemu podielu Európskej únie.

Navrhované nariadenie vlády nebude mať vplyvy na rozpočet verejnej správy, na manželstvo, rodičovstvo a rodinu, vplyvy na životné prostredie, vplyvy na informatizáciu spoločnosti, ani vplyvy na služby verejnej správy pre občana. Navrhované nariadenie vlády bude mať pozitívny vplyv na podnikateľské prostredie a negatívne sociálne vplyvy.

Navrhované nariadenie vlády je v súlade s Ústavou Slovenskej republiky, ostatnými ústavnými zákonmi, s ostatnými zákonmi, nálezmi Ústavného súdu Slovenskej republiky, právne záväznými aktmi Európskej únie, ako aj medzinárodnými zmluvami a inými medzinárodnými dokumentmi, ktorými je Slovenská republika viazaná.